b'\n_START_ARTICLE_\nI\xc3\xa0kov Smuixk\xc3\xa8vitx\n_START_SECTION_\nBiografia\n_START_PARAGRAPH_\nIakov Smuixkevitx va n\xc3\xa9ixer en el si d\'una fam\xc3\xadlia jueva al poble de Rakixki, a la prov\xc3\xadncia de Kovno, al nord-est de Litu\xc3\xa0nia. Va participar en la Guerra Civil Russa al front occidental com a comissari d\'un regiment. Va participar en els combats a Baranovitxi. Des de 1922 realitz\xc3\xa0 una tasca pol\xc3\xadtica a un esquadr\xc3\xb3 a Minsk._NEWLINE_El 1931 es va graduar a l\'Acad\xc3\xa8mia Militar de Pilots de Katxin, convertint-se en comissari de les tropes d\'aviaci\xc3\xb3 estacionades a Vitebstk, passant a formar part de la For\xc3\xa7a A\xc3\xa8ria de l\'Ex\xc3\xa8rcit Roig._NEWLINE_Des de novembre de 1936 al 17 de juny de 1937, Smuixkevitx lluita a la Guerra Civil espanyola amb el contingent de voluntaris sovi\xc3\xa8tic, amb el sobrenom de general Douglas, exercint com a assessor principal en mat\xc3\xa8ria d\'aviaci\xc3\xb3, sent cap de la defensa de Madrid. El 21 de juny de 1937 va rebre el t\xc3\xadtol d\'Heroi de la Uni\xc3\xb3 Sovi\xc3\xa8tica._NEWLINE_En tornar d\'Espanya el 1937 es va graduar als cursos de capacitaci\xc3\xb3 per a oficials de l\'Acad\xc3\xa8mia Militar Frunze, assumint aquell mateix any el c\xc3\xa0rrec de Cap Adjunt de la For\xc3\xa7a A\xc3\xa8ria de l\'Ex\xc3\xa8rcit Roig. El 5 d\'agost de 1939 comanda l\'aviaci\xc3\xb3 del 1r Grup d\'Ex\xc3\xa8rcits a la batalla de Khalkhing Gol contra el Jap\xc3\xb3. Per la seva valentia i coratge contra els invasors japonesos a Khalkhin Gol, el comandant de cos Iakov Smuixkevitx rep el 17 de novembre de 1939 una segona Estrella d\'Or d\'Heroi de la Uni\xc3\xb3 Sovi\xc3\xa8tica. El govern de Mong\xc3\xb2lia li concedeix l\'orde de la Bandera Roja de la Rep\xc3\xbablica Popular de Mong\xc3\xb2lia._NEWLINE_El 19 de novembre de 1939 \xc3\xa9s nomenat comandant de la For\xc3\xa7a A\xc3\xa8ria de l\'Ex\xc3\xa8rcit Roig i promogut a Komandarm de 2n Rang (Comandant d\'Ex\xc3\xa8rcit de 2n rang) i vicecap de l\'Estat Major de l\'Aviaci\xc3\xb3 de l\'Ex\xc3\xa8rcit Roig. Tamb\xc3\xa9 passa a ser candidat a membre del PCUS, aix\xc3\xad com candidat a ingressar al Soviet Suprem._NEWLINE_El 4 de juny de 1940 \xc3\xa9s promogut pel Consell de Comissaris del Poble al rang de tinent general d\'aviaci\xc3\xb3. A l\'agost \xc3\xa9s nomenat pel c\xc3\xa0rrec d\'Inspector General de la For\xc3\xa7a A\xc3\xa8ria de l\'Ex\xc3\xa8rcit Roig; i al desembre, \xc3\xa9s nomenat assistent del Cap de l\'Estat Major de l\'Ex\xc3\xa8rcit Roig per l\'aviaci\xc3\xb3._NEWLINE_El 8 de juny de 1941 va ser detingut per l\'NKVD, acusat de participar en una organitzaci\xc3\xb3 militar en la que, suposadament, es van dur a terme "treballs hostils dirigits a la derrota de la Rep\xc3\xbablica Espanyola, a la reducci\xc3\xb3 d\'entrenament de combat de la For\xc3\xa7a A\xc3\xa8ria de l\'Ex\xc3\xa8rcit Roig i a un augment dels accidents de la For\xc3\xa7a A\xc3\xa8ria Roja". Com a resultat de la investigaci\xc3\xb3, Smuixevitx i d\'altres detinguts van admetre les acusacions; i el 28 d\'octubre de 1941, cinc mesos despr\xc3\xa9s de la seva detenci\xc3\xb3, va ser afusellat al poble de Barbix, a la regi\xc3\xb3 de Kuibixev, d\'acord amb les instruccions donades pel Comissari d\'Afers Interns Lavrenti B\xc3\xa9ria el 18 d\'octubre de 1941. Mitjan\xc3\xa7ant un decret del Pres\xc3\xaddium del Soviet Suprem del 21 de mar\xc3\xa7 de 1947 se li retiraren els t\xc3\xadtols d\'Heroi de la Uni\xc3\xb3 Sovi\xc3\xa8tica, aix\xc3\xad com totes les seves condecoracions._NEWLINE_El 1954, en plena desestalinitzaci\xc3\xb3, va ser rehabilitat p\xc3\xb2stumament. Pel decret del Pres\xc3\xaddium del Soviet Suprem de 15 de mar\xc3\xa7 de 1957 se li retornaren els seus t\xc3\xadtols i honors._NEWLINE_El 17 d\'agost de 2008, al cementiri de l\'Acad\xc3\xa8mia Militar de l\'Aire Gagarin s\'inaugur\xc3\xa0 un monument en mem\xc3\xb2ria de Iakov Smuixheitx.'